
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 22 martie 2011

PL-x 104/2011


AVIZ

asupra

proiectului de Lege pentru aprobarea Ordonanţei de urgenţă a Guvernului nr.118/2010 privind modificarea şi completarea Ordonanţei de urgenţă a Guvernului nr.50/2008 pentru instituirea taxei pe poluare pentru autovehicule 

În conformitate cu prevederile art.95 şi 115 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, în procedură de urgenţă, cu proiectul de Lege pentru aprobarea Ordonanţei de urgenţă a Guvernului nr.118/2010 privind modificarea şi completarea Ordonanţei de urgenţă a Guvernului nr.50/2008 pentru instituirea taxei pe poluare pentru autovehicule, trimis cu adresa nr. PL-x 104 din 16 martie 2011, înregistrat cu nr.31/193 din 17 martie 2011.
Proiectul de lege a fost adoptat de Senat în şedinţa din 9 martie 2011, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin.(9) pct.1 din Regulamentul Camerei Deputaţilor, republicat, cu modificările ulterioare. 
Proiectul de lege are ca obiect de reglementare modificarea şi completarea Ordonanţei de urgenţă nr.50/2008 pentru instituirea taxei pe poluare pentru autovehicule, intervenţiile legislative vizând introducerea unei taxe pe poluare, de la 1 ianuarie 2011, odată cu intrarea în vigoare a Normei Euro 5 pentru autovehicule, precum şi includerea categoriei autovehiculelor speciale şi a celor echipate corespunzător şi pentru stingerea incendiilor. 

Proiectul de ordonanţă de urgenţă cade sub incidenţa reglementărilor statuate la nivelul UE, subsumate Politicii europene în domeniul protecţiei mediului înconjurător, în segmentul legislativ – Poluare atmosferică, sectorul – Poluare produsă de autoturisme. Iniţiativa legislativă nu reprezintă transpunerea unui act juridic european dar are drept scop asigurarea conformităţii legislaţiei naţionale ce reglementează regimul taxei speciale pentru autoturisme, cu principiile comunitare de impozitare statuate prin dispoziţiile legislaţiei europene, în principal prin Regulamentul (CE) nr.715/2007 al Parlamentului European şi al Consiliului privind omologarea de tip a autovehiculelor în ceea ce priveşte emisiile provenind de la vehicule uşoare pentru pasageri şi de la vehicule uşoare comerciale (Euro 5 şi Euro 6) şi privind accesul la informaţiile referitoare la repararea şi întreţinerea vehiculelor.
Potrivit prevederilor art.61 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 22 martie 2011.

Membrii comisiei au examinat proiectul de lege supus avizării, expunerea de motive şi avizul favorabil, cu observaţii şi propuneri al Consiliului Legislativ, aviz cu nr.1612 din 23 decembrie 2010.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a proiectului de lege. 
În raport de obiectul şi conţinutul reglementării, iniţiativa legislativă face parte din categoria legilor ordinare.

                          PREŞEDINTE,                          
          SECRETAR,

                            Daniel Buda                                    Gabriel Andronache

Consilier parlamentar,

Rodica Penescu

